«Потёмкинскöй» грездъяс да мича докладъяс меным оз ковны»

Та йылысь висьталiс Коми Республикса Юралысь Вячеслав Гайзер, кор видзöдлiс Княжпогост районса Серегов сиктын стрöитан санаторнöй комплекс.

«Сереговö ветлöмыс эз вöв планируйтöма, тайö менам аслам кöсйöм, и ташöмсяма видзöдан уджсö ме кута нуöдны водзö. Мед ставöн лоöны дасьöсь любöй кадö сетны отчёт стрöитчöм кузя либö кутшöмкö мöд мероприятие кузя. «Потёмкинскöй» грездъяс да мича докладъяс меным оз ковны. Серегов санаторийын стрöйкаыс мунö, но ме аддзи тырмытöмторъяс, кутшöмъясöс позьö бырöдны öнi. Пример вылö, öти морта жыръясыс зэв дзескыдöсь, татшöмöн кö найöс кольны, некутшöм лöсьыд олöм эськö олысьяслы эз вöв. Ме тшöктi архитектура министерстволы пыртны вежсьöмъяс да ыдждöдны жыръяссö», – шуис Коми Республикаса Юралысь.

Сiдзжö Вячеслав Гайзер тшöктiс вöльгым тöлысь 15 лунöдз артавны, мыйта колö сьöмыс санаторнöй комплекслысь II öчередь стрöитан проектнöй уджъяс вылö, кытчö пырö варччанiн стрöитöм, 1 №-а узьлан корпуслысь пытшкöс уджъяс вöчöм да мутас мичмöдöм.

\*\*\* Санаторийсö заводитiсны стрöитны 1986 воын. Проект серти кöсйисны стрöитны многофункциональнöй курорт. Но сьöм тырмытöм вöсна уджсö дыр кад кежлö лои дугöдöма. Сы могысь, медым бара босьтчыны стрöитны, колö вöлi проектсö вежны öнiя сулалан конструкцияяссö тöд вылö босьтöмöн. Стрöитан санаторийыс – комфортабельнöй учреждение, кöнi кутасны сетны оз сöмын висьöм тöдмалан, висьöмысь бурдöдан, дзоньвидзалун бурмöдан, профилактическöй да реабилитационнöй медицина услугаяс, но и позяс пациентъяслы шойччыны да коллявны прöст кад. Та могысь проект серти артыштöма стрöитны киноконцертнöй зал, дискобар, боулинг, челядьлы да верстьö йöзлы ворсанiнъяс, спорт зал, варччанiн.